Document ID: 32011R0460

РЕГЛАМЕНТ (ЕС) № 460/2011 НА КОМИСИЯТА
от 12 май 2011 година
за изменение на приложение III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от хлорантранилипрол (DPX E-2Y45) в моркови или върху тях
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 18, параграф 4 от него,
като има предвид, че:
(1)
Максимално допустимите граници на остатъчни вещества (МДГОВ) за хлорантранилипрол са установени в част А на приложение III към Регламент (ЕО) № 396/2005.
(2)
В съответствие с член 8, параграф 4 от Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (2), на 23 август 2010 г. Франция нотифицира Комисията за временното разрешение за използването на продукт за растителна защита, съдържащ хлорантранилипрол (DPX E-2Y45), върху моркови за предпазване от морковената муха - опасност, която не би могла да бъде предвидена и бе невъзможно да бъде овладяна с други средства. Впоследствие, в съответствие с член 18, параграф 4 от Регламент (ЕО) № 396/2005, Франция нотифицира другите държави-членки, Комисията и Европейския орган за безопасност на храните (наричан по-долу „органът“), че е разрешила пускането на пазара на нейната територия на моркови, съдържащи остатъчни вещества от пестициди, чиито стойности са по-високи от приложимите МДГОВ. Франция представи и изготвена по този повод оценка на риска, в която се прави заключението, че тези моркови не представляват неприемлив риск, и по-специално, че предложеното повишено съдържание на границата на остатъчните вещества не представлява риск за потребителите.
(3)
Органът направи съответен анализ на оценката на риска, представена от Франция, при което обърна особено внимание на риска за потребителите, а където това бе приложимо - и на риска за животните. Органът даде аргументирано становище по предложената МДГОВ (3). В това свое становище органът намира, че предложената МДГОВ е приемлива от гледна точка на безопасността на потребителите, като изхожда от оценка на експозицията на потребителите при 27 обособени групи европейски потребители.
(4)
Предвид аргументираното становище на органа и като се вземат под внимание факторите, имащи отношение към разглеждания въпрос, се счита, че предложената МДГОВ отговаря на изискванията на член 18, параграф 4 от Регламент (ЕО) № 396/2005.
(5)
Поради това Регламент (ЕО) № 396/2005 следва да бъде съответно изменен.
(6)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и срещу тях не направиха възражение нито Европейският парламент, нито Съветът,
ПРИЕ НАСТОЯЩИЯ РЕГЛАМЕНТ:
Член 1
Приложение III към Регламент (ЕО) № 396/2005 се изменя в съответствие с приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 май 2011 година.

Labels: 7
0
17
6